望龜峰
作者：李綱
朝代：宋

paragraphs: 饒陽景物猶武夷，巖石崛起多瓌奇。
此峰厥狀更詭異，舉首曳尾如靈龜。
穹隆曝甲正霜曉，蹣跚引氣當晴暉。
故知造化巧凝結，欲問所以良難推。
我疑龍伯釣溟渤，六鼇連引背負歸。
中途遺一尚贔屓，直欲赴海冠峨巍。
又疑清江使河伯，波濤相失留於斯。
化爲巨石峙千古，雖欲鑽灼無由施。
茫茫神怪不可詰，但使風景增清輝。
我來閩嶺厭山水，見此還復伸雙眉。
頗嗟行役不果到，側身西望生長悲。